Seid da Unouhänigkeit vo Bejgien 1830 houd alloa Franzesisch ois Omtssprouch vom Stout goitn. Im Jou 1873 is Holländisch ois zwoate offiziäie Omtssprouch im bäigischn Kinigreich rechtlich oerkonnt woun, owa trotzdem is d' Vawoitungs- und Untarichtssprouch in gonz Bejgien alloa Franzesisch gween. 1919, oiso nouchm Erschtn Wäidkriag, is Deitsch ois Omtssprouch fir d' Leid im neich dazuagwungernen Gebiat an Ostn dazua kemma. Erscht danouch houd d' grosse Merheit vo de Flamen mid Nouchdruck gfordeascht, dass eaner holländische Muattersprouch a ois Vawoitungs- und Unterrichtssprouch an Schuin und Universitätn vawendt und da franzesischn Omtssprouch gleichstäid weascht. 1921 houd de bäigische Regirung de territoriale Oasprouchigkeit vo eanare Bewoner in de droi regionoin Sprouchgebiatn oerkonnt: de holländische Sprouchzone Flandern, de franzesische Sprouchzone Wallonie und de doudro grenzeaschte deitsche Sprouchzone in Ostbejgien. Des letzterne Gebiat houd zavur zan Deitschn Reich ghärscht und is nouch'm Erschtn Wäidkriag und duachn Versailler Vatroug an Bejgien ogschlossn woun.